Plaaslike lugdiens Airlink verander sy verhouding met SAL - Solidariteit WêreldSolidariteit Wêreld
Tuis › Soldeer › Plaaslike lugdiens Airlink verander sy verhouding met SAL
EngineeringNews berig dat die Suid-Afrikaanse lugredery Airlink wat reeds vir 'n geruime tyd 'n franchise-ooreenkoms met die Suid-Afrikaanse Lugdiens (SAL) het, verlede Donderdag aangekondig het dat die twee lugrederye die franchise-ooreenkoms met 'n nuwe kommersiële ooreenkoms vervang wat op 11 Junie in werking sal tree. Een gevolg van hierdie verandering in die verhouding is dat Airlink nie meer die SAL-vlugkodes (met die voorvoegsel SA8) sal gebruik nie, maar eerder 'n eie, unieke vlugkode met die voorvoegsel 4Z sal gebruik.
Volgens Airlink kan hy met sy eie vlugkodes sy eie asook nuwe roetes en vlugfrekwensies ontwikkel. Airlink sal dan ook nuwe ooreenkomste met groot internasionale lugdienste kan aangaan. Dit sal dit ook vir die lugredery moontlik maak om sy kommersiële dienste uit te brei.
"Hoewel ons van plan is om met die SAL se sakereddingspraktisyns saam te werk om 'n oplossing te vind wat die SAL in staat sal stel om sy belangrike rol in die Suider-Afrikaanse mark voort te sit, is dit ons verantwoordelikheid om stappe te doen om die lewensvatbaarheid van Airlink as 'n finansieel robuuste en onafhanklike lugredery in privaat besit te beskerm," benadruk Rodger Foster, uitvoerende hoof van Airlink.
Kaartjies met 4Z-vlugkodes was reeds vanaf verlede Donderdag beskikbaar. Kliënte wat reeds kaartjies met die SA8-vlugkode vir vlugte later as 11 Junie het, sal weer deur Airlink geakkommodeer moet word, maar hul kaartjies bly geldig.
"Die bemarking en verkoop van vlugte onder ons eie 4Z-kode is 'n opwindende ontwikkeling vir Airlink aangesien ons ons besigheid uitbrei en nuwe markgeleenthede benut," sê Foster.